‘મારું કોડિયું હોલવાઈ ગયું છે. જરા સળગાવી દ્યો ને તમારા ફાનસે.’ બાઈની સોડની આડશે ઊભો રહી કિશોર પોતાનું ફાનસ ખોલે છે ને તેનું કોડિયું સળગાવી આપે છે. એવામાં ક્યાંયે નહોતો ત્યાંથી પવનનો એક સપાટો આવે છે ને બંનેના દીવા ગુલ થઈ જાય છે. અત્યાર સુધી માંડ માંડ હિંમત ધરી ઊભેલો કિશોર હવે છળી ઊઠે છે ને જીવ લઈને નાસી જાય છે. આજે અતિ સામાન્ય થઈ ગયેલી દીવાસળી દેશમાં દાખલ નહોતી થઈ તે જમાનાનું આ દૃશ્ય. (વાંચો ‘નંદશંકર જીવનચરિત્ર’, પૃ.૨૮-૯, લેખકઃ વિનાયક મહેતા)